เปิดกว้างบล.ลงทุนอนุพันธ์หารายได้เพิ่ม
&nbsp;
18 ส.ค. 2554

โพสต์ทูเดย์ — ก.ล.ต. เปิดทาง บล. และตัวแทนซื้อขายสัญญาซื้อขายล่วงหน้า ทำธุรกรรมโดยไม่จำกัด
คณะกรรมการกำกับตลาดทุน ในการประชุมประจำเดือน เม.ย. มีมติเห็นชอบให้บริษัทหลักทรัพย์ (บล.) และตัวแทนสัญญาซื้อขายล่วงหน้า สามารถซื้อขายสัญญาซื้อขายล่วงหน้าเพื่อพอร์ตของบริษัทตนเองได้ โดยไม่จำกัดประเภทของสินค้าและตัวแปรอ้างอิง 
ทั้งนี้ ที่ผ่านมาอนุญาตให้ทำธุรกรรมได้เฉพาะสัญญาซื้อขายล่วงหน้าที่อ้างอิงหลักทรัพย์ ทองคำ น้ำมันดิบ เงินตราต่างประเทศ อัตราแลกเปลี่ยนเงิน อัตราดอกเบี้ย ดัชนีทางการเงิน และดัชนีกลุ่มหลักทรัพย์เท่านั้น
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และประธานคณะกรรมการกำกับตลาดทุน กล่าวว่า การผ่อนคลายดังกล่าวเพื่อให้ผู้ประกอบการสามารถทำธุรกรรมที่หลากหลายขึ้น และมีช่องทางในการหารายได้จากการลงทุนเพิ่มขึ้น นอกจากการพึ่งพารายได้ค่าคอมมิชชัน 
ขณะที่ ก.ล.ต. ยังคงกำกับดูแลการทำธุรกรรมอย่างใกล้ชิด โดยผู้ประกอบการจะต้องขออนุญาตและแสดงความพร้อมต่อ ก.ล.ต. ก่อน และต้องรายงานการทำธุรกรรมทุกเดือน รวมทั้งจะต้องดำรงเงินกองทุนอย่างเพียงพอเพื่อรองรับความเสี่ยง
ด้าน บล.กิมเอ็ง (ประเทศไทย) หรือ KEST เปิดเผยผลงานไตรมาสแรกปีนี้ กำไรสุทธิ 136.33 ล้านบาท หรือ 0.24 บาท พุ่งขึ้น 205.45% จากกำไรสุทธิ 46 ล้านบาท หรือ 0.08 บาทต่อหุ้น ในช่วงเดียวกันปีที่ผ่านมา เพราะรายได้จากค่านายหน้าซื้อขายหลักทรัพย์เพิ่มขึ้น 83.44% เป็น 443.60 ล้านบาท และรายได้ดอกเบี้ยเงินให้กู้ยืมเพื่อซื้อหลักทรัพย์ (มาร์จิน) เพิ่มขึ้น 107.01% เป็น 27.25 ล้านบาท
บล.บัวหลวง (BLS) มีกำไรสุทธิ 78.69 ล้านบาท คิดเป็นกำไรหุ้นละ 0.437 บาท เพิ่มขึ้นมากเทียบกับกำไร 6 แสนบาท เนื่องจากรายได้ค่านายหน้าจากการซื้อขายหลักทรัพย์และตราสารอนุพันธ์ และรายได้จากธุรกิจวาณิชธนกิจเพิ่มขึ้น